《晓登严陵钓台和安止所留诗》
宋代·陈渊

溪山有底好，适契贫士欲。敢论生不侯，但喜梦非仆。

千秋钓台生，不濯市朝足。而我独何人，得寓尘埃目。

携筇纵朝步，初日穿林麓。西风扶两腋，一举千里鹄。

东窥夫差国，繁华混真俗。浊流驾颓波，一往不可复。

之子居其间，嗜古追前躅。为寄无弦琴，一和郢中曲。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。